Õpetajate Leht

Teatrinukkude salamaailm
2025-04-01 00:00 - 23:59, 2025-03-30 00:00 - 23:59 (Europe/Tallinn)
Teatrinukkude salamaailm
Aeg: 09.02 kell 12 ja 15, 13.02 kl 11, 19.02 kl 11 (toimub Haapsalu Kultuurikeskuses), 27.02 kl 11, 28.02 kl 11, 01.03 kl 12, 19.03 kl 13 (toimub Võnnu kultuurimajas), 29.03 kl 12, 30.03 kl 12, 01.04 kl 11, 14.05 kl 11, 15.05 kl 11, 31.05 kl 12 ja 15.
Koht: Eesti Noorsooteater (kui pole teisiti märgitud)
„Teatrinukkude salamaailm” on avatud mängulaadiga lavalugu, mis lubab publikul piiluda muidu varjatuks jääva nukuteatrikunsti sirmi taha.
Lavastuses jutustatakse näitlejate ja nukkudega Eesti nukuteatri ajalugu koondava õpetliku loo, kus fantaasial pole piire. Üle aastate või koguni aastakümnete astuvad taas lavale kord juba oma loo rääkinud tegelased, kes nüüd ammugi Nukuteatrimuuseumis puhkavad. Haldjas Kastetilk, Hiir, Rebane, Punamütsike, Buratino ja kummitus Kummi – lavastus põimib nende lood koos ajaloolise tausta ja nukunäitleja spetsiifikaga ühtseks ning köitvaks tervikuks.
Etendus kestab 35 minutit, millele järgneb lühike küsimuste-vastuste vestlusvoor publiku ja näitlejate vahel.
Vaata lisa noorsooteater.ee

Kohtumine teatriametiga
2025-03-31 16:00 - 18:00
Kohtumine teatriametiga (lavameistrid)
Ootame teatrisõpru esmaspäeval, 31. märtsil kell 16.00 teatri- ja muusikamuuseumi Süda saali kohtuma nende oluliste inimestega, kelleta ei sünniks teater laval! Igal aastal kohtuvad teatripäeva paiku teatri-ja muusikamuuseumis vestlusringis ühe teatriameti esindajad, et ameti erinevaid külgi huvilistega jagada. Sel aastal on järg lavameistrite käes. Vestlusringis osalevad lavameistrid erinevatest Eesti teatritest. Vestlust juhib teatrikuraator Annely Kaldoja.
Vestluse salvestame ka arhiivi tarbeks.
Vaata lähemalt https://ajaloomuuseum.ee/planeeri-kulastust/sundmused/kohtumine-teatriametiga-lavameistrid

Teatri perepäev Teatri- ja Muusikamuusuemis
2025-03-29 00:00 - 23:59
Teatri perepäev Teatri- ja Muusikamuusuemis
29. märtsil ootame kõiki Teatri- ja Muusikamuuseumisse teatriteemalisele perepäevale! Mängime, meisterdame, vaatame koolinoorte lavastusi, saab osaleda liikumise töötoas, Annely Kaldoja kuraatorituuril “Pööraste lugude” näitusel ning teadmisi proovile panna viktoriinis. Perepäeva tegevused kestavad kella 11–15. Muuseum on avatud 10–18.
Vaata lähemal https://ajaloomuuseum.ee/planeeri-kulastust/sundmused/teatriteemaline-perepaev

Varjunuku meisterdamise töötuba
2025-03-29 00:00 - 23:59, 2025-03-15 00:00 - 23:59
Varjunuku meisterdamise töötuba
Aeg: 01.02, 08.02, 22.02, 01.03, 15.03, 29.03, 12.04, 26.04, 24.05, 31.05, algus kõigil kell 11
Koht: Nukuteatrimuuseum
Varjunuku töötoas saab igaüks valmistada endale tegelase, kes on inspireeritud kunagisest Eesti Noorsooteatri lavastusest. Töötoa käigus õpitakse tundma varjuteatri põhimõtteid ning pärast nukkude valmimist äratatakse värvilised varjud ellu. Nuku valmistamiseks kasutatakse viltpliiatseid ja kääre, mille tõttu on töötuba sobilik alates 5. eluaastast.
Vanus: 3+
Töötoa kestus: 40 minutit
Pilet peab olema kõigil külastajatel.
Vaata lisa noorsooteater.ee

Konverents „Eesti fosforiidi tulevik“
2025-03-28 10:00 - 16:00
Konverentsil arutletakse Eesti fosforiidi tuleviku üle!
28. märtsil algusega kell 10.00 toimub Tartu Ülikooli Oecologicumis (J.Liivi 2) Tartu Ülikooli ja Tallinna Tehnikaülikooli üliõpilaste korraldatud konverents Eesti fosforiidi tulevikust. Konverentsil „Eesti fosforiidi tulevik“ räägivad oma ala eksperdid teaduspõhiselt fosforiidi kaevandamise mõjudest keskkonnale, riigile ja inimestele.
Konverentsil astuvad üles seitse eksperti nii teadlaste, poliitikakujundajate kui ka tegevgeoloogide seast, kes käsitlevad fosforiidiga seonduvat oma valdkonna vaatepunktist. Jutuks on nii fosforiidi kasutamise ajalugu, uued väljavaated ja keskkonnamõju kui ka laiem poliitiline raamistik. Pärast ettekandeid leiab aset aruteluring „Fosforiit, hirm või võimalus“, kus eri seisukohtade esindajad, poliitikutest töösturiteni, jagavad oma arvamusi fosforiidi kaevandamise teemal ning vastavad publiku küsimustele.
Konverentsi esinejatel on valdkonnaga seotud erialane kõrgharidus ja tööalane kogemus. Nende tööalane taust riigisektoris ja ülikoolides tagab teemakäsitlustes neutraalse lähenemise. Konverentsi eesmärk on pakkuda laiemale avalikkusele mõistetavat ja teaduspõhist infot Eesti fosforiidi kaevandamise võimaluste ja kitsaskohtade teemal.
Konverentsi korraldavad Geoteaduste Üliõpilaste Selts, Riigiteaduste Selts, Mäering ja Euroopa Õigustudengite Assotsiatsiooni rahvuslik grupp ELSA Estonia.
Olete oodatud seda sündmust kajastama. Konverents „Eesti fosforiidi tulevik“ toimub 28. märtsil Tartus Oecologicumis (J. Liivi 2), algusega kell 10.00 ning lõpeb kell 16.00. Konverentsil osalemine on kõigile tasuta ning üritust saab jälgida ka veebiülekandena. Kui on soovi viia läbi intervjuusid osalevate külaliste, esinejate, panelistide või korraldajatega, siis palume sellest varakult teada anda, et saaksime intervjuud kinnitada vastavate osapooltega.
Vaata lisaks:
Üritus Geoüliõpilaste Seltsi Facebooki lehel https://fb.me/e/2IUgs4TBS
Päevakava leiab konverentsi veebilehelt.

Koolituspäev „Õpetaja kutsest“
2025-03-28 00:00 - 23:59
28.märts 2025 piirkondlik koolituspäev „Õpetaja kutsest“ Rae Gümnaasiumis.
Eesti Võõrkeeleõpetajate Liit (EVÕL)

Rahvusvaheline teatripäev
2025-03-27 00:00 - 23:59
Rahvusvaheline teatripäev.

Noorte Cosplay klubi
2025-03-26 00:00 - 23:59
Ajaloomuuseumi hariduskeskus: noorte Cosplay klubi
26. märtsil on kohtumisel fursuit’ide eri – karvaga õmblemine ja muu. Läbiviija Samuell Cos.
Vaata lähemalt https://ajaloomuuseum.ee/lastele/huviringid/cosplay-klubi

Inseneeria päev Tallinna Lasnamäe Mehaanikakoolis
2025-03-25 00:00 - 23:59
Klass kaasa ja töötuppa!
Inseneeria päev Tallinna Lasnamäe Mehaanikakoolis 20.05.2025.
Lisainfo www.mehaanikakool.ee

Aasta kooli konkursil osalemise tähtaeg
2025-03-24 00:00 - 23:59
24.märts – aasta kooli konkursil osalemise tähtaeg.

Noorlingvistide keeleklubi: Sissevaade põhja- ja lõunaeesti keele murretesse
2025-03-22 12:00 - 15:00
Noorlingvistide keeleklubi: Sissevaade põhja- ja lõunaeesti keele murretesse
22. märts kl 12.00–15.00 Noorlingvistide keeleklubi: Sissevaade põhja- ja lõunaeesti keele murretesse; Tartu Ülikooli eesti ja üldkeeleteaduse instituudis.
Töötoas teeme tutvust kahe Eesti ala põliskeele, põhja- ja lõunaeesti keelega. Anname ülevaate kummagi keele murretest, nende levialadest ning ka hetkeolukorrast. Töötoa praktilises osas saavad kõik osalejad tutvuda keelenäidetega helisalvestuste ja tekstide näol ning koostada valitud murde erijoontest väikese iseloomustuse.
Töötuba viivad läbi lõunaeesti keelte teadur Triin Todesk ja läänemeresoome keelte teadur Eva Saar (TÜ).
https://sisu.ut.ee/noorlingvist/

Pulganuku meisterdamise töötuba
2025-03-22 11:00 - 12:00
Pulganuku meisterdamise töötuba
Aeg: 15.02, 08.03, 22.03, 05.04, 19.04, 03.05, algus kõigil kell 11
Koht: Nukuteatrimuuseum
Kirjeldus:
Ainulaadne võimalus osaleda Nukuteatrimuuseumi väikelastele mõeldud tegevustes, mis avavad nukuteatri võlumaailma.
Pulganuku valmistamise töötoas tutvutakse mitmete erinevate nukuliikidega, mille järel valmivad teatraalsed pulganukud. Pärast nuku valmimist võib iga sündinud tegelane esimest korda teatrilavale astuda.
Töötuba on sobilik alates 3. eluaastast. Pisematel lastel on vajalik lapsevanema abi, kuna töötoas kasutatakse kääre, liimi ning vildikaid.
Vanus: 3+
Töötoa kestus: 40 minutit
Pilet peab olema kõigil külastajatel.
Vaata lisa noorsooteater.ee

Tallinna Ülikooli juubeli tähistamine
2025-03-21 00:00 - 23:59
Tallinna Ülikoolis tähistatakse ülikooli juubelit
Käesoleval nädalal möödus 20 aastat Tallinna Ülikooli asutamisest. Juubeli pidulik ja erinäoline tähistamine toimub 21. märtsil ning osalema on oodatud nii ülikooli kui ka selle eelkäijate vilistlased, töötajad, tänased üliõpilased ja sõbrad.
Ühise nime alla on aastate jooksul koondunud mitmed asutused ja neist kõige vanem on endine Teaduste Akadeemia raamatukogu, mis pärineb 1552. aastal asutatud Oleviste kiriku raamatukogust. See põhines aga ilmselt omakorda Tallinna dominiiklaste kloostri raamatukogul, millele pandi alus juba 13. sajandi keskel. Meie õppetöö alguspunktiks saame aga lugeda 1919. aastat, mil pandi alus Tallinna Õpetajate Seminarile. Seega ei tähista Tallinna Ülikool sellel aastal oma ajaloolist alguspunkti, vaid ühise nime all maailmatasemel teadusasutuseks saamise ümmargust sünnipäeva.
Sünnipäeva pidustuste ajakava:
12.00 – 13.30 ÜTI TEHA teadusseminar: Kas Rein Taagepera ennustus Eesti rahva tuleviku kohta hakkab täide minema?, Tallinna saal (M-218)
12.00 – 14.00 Kohtumised ja tegevused loodus- ja terviseteaduste instituudi (LTI) suundades ja keskustes, ringkäigud laborites. Vaata LTI õppekavasid siit. Koguneme kell 12.00 MARE majas, ruumis M-121 Teadusköögis , seejärel liigume edasi ringkäigule
13.00 Fotonäituse “Rada, mida polnud kaardil. Teekond teadusesse” avamine, Teadusgalerii (Astra maja I korrus, kohviku kõrval)
14.00 – 16.30 Konverents “Targalt tulevikku”, esinevad Tallinna Ülikooli akadeemilise pere liikmed ja vilistlased, Maximum (A-002).
17.00 – 18.00 Kontsert-aktus: rektori kõne, teenetemärkide üleandmine, Tallinna Ülikooli kantaat “Vabaduse tuul, tarkuse tuul” (R. Puur, S. Oll) Aula (T-324)
17.00 – 19.00 Humanitaarteaduste instituudi (TÜHI) ja selle eelkäijate vilistlaste kohtumine.
Kohtumised toimuvad järgmiste suundade vilistlastele: ajaloo suund (kohtumine toimub ruumis M-225); eesti suund (kohtumine toimub ruumis M-218); inglise keel ja kultuur (inglise filoloogia; inglise keele õpetaja (lisaerialaga), filoloog; inglise keele õpetaja; põhikooli inglise keele õpetaja) (kohtumine toimub ruumis S-422); kirjalik ja suuline tõlge (kohtumine toimub ruumis S-235), kultuuriteooria suund (kohtumine toimub ruumis A-325)
17.00 – 19.00 Digitehnoloogiate Instituudi (DTI) ja selle eelkäijate vilistlaste kohtumine DTI perega ruumis A-402. Avatud on ka näitus “Digitehnoloogiate Instituudi vilistlaste edulood” Astra maja 4. korrusel
18.00 – 19.00 Balti filmi, meedia ja kunstide instituudi (BFM) ja selle eelkäijate vilistlaste kohtumine
18.00 – 19.00 Haridusteaduste instituudi (HTI) ja selle eelkäijate vilistlaste kohtumine
19.00 – 00.00 Sünnipäevapidu – meeleolu loob Soveldaja showprogramm, tantsuks mängib Swingers. Pileti hinna sees on söök-jook ja muidugi tort! Pilti saab osta kohapeal!
Lisaks päeva jooksul toimuvad tegevused:
13.00, 17.00 ja 18.00 Linnakutuurid (kohad on täis). Linnakutuuride alguspunkt on Astra maja fuajees
11.00 – 16.30 TLÜ meenete ja raamatute müük Astra maja fuajees
TLÜ ajalugu ja tegemisi tutvustavad näitused linnakus

Veebiseminar "Kes küll selgitaks? Kust leida tõde? Vandenõuteooriate äratundmine kriisides"
2025-03-20 15:00 - 16:00
Veebiseminar “Kes küll selgitaks? Kust leida tõde? Vandenõuteooriate äratundmine kriisides”
Kuupäev ja kellaaeg: 20. märts kell 15–16 Zoomis. Osalemine on tasuta.
Veebiseminari tutvustus
Veebiseminaril õpetatakse märkama vandenõuteooriate erinevaid vorme, mis pakuvad kriiside ajal keerulistele probleemidele “lihtsaid lahendusi”, kuid seeläbi külvavad hoopis segadust ja isegi paanikat.
Miks osaleda?

Saate teadmisi vandenõuteooriate erinevatest vormidest ning mõistate, kuidas algoritmid nende levikut mõjutavad.
Kriiside ajal levivad vandenõuteooriad võivad ühiskonna haavatavaid gruppe, sealhulgas noori ja eakaid eriti tugevalt mõjutada – seminar annab Teile tööriistad, et toetada oma kogukonnas tuge vajavate liikmete kriitilist mõtlemist ja infoanalüüsi oskusi.
Tutvute praktiliste meetoditega, mis aitavad kiiresti tuvastada valeinfot, vähendades seeläbi paanikat ja segadust.

Koolitajad:

Oksana Belova-Dalton, Tartu Ülikool, Johan Skytte poliitikauuringute instituudi teadur
Gretel Juhansoo, Tartu Ülikooli ühiskonnateaduste instituudi meediapädevuse spetsialist

Registreerimislink https://forms.gle/bbdCvgXNSyPywSTw8
Seminar toimub Tartu Ülikooli ühiskonnateaduste instituudi ja Telia ühise algatuse Digimentorid raames. Rohkem kui 50 ideed, kuidas digimeediapädevuste õpet tundidesse lõimida, leiate algatuse veebilehelt meedia.ut.ee

Matemaatikavõistlus „Känguru“
2025-03-20 00:00 - 23:59
Rahvusvaheline matemaatikavõistlus „Känguru“
20. märtsil toimub Eestis juba 30. korda rahvusvaheline matemaatikavõistlus „Känguru“, milles osaleb 24 850 õpilast enam kui 400 koolimajas üle Eesti. Tegemist on ühe osalejaterohkeima matemaatikavõistlusega, kus saavad end proovile panna nii väikeste maakoolide kui ka suurte linnakoolide õpilased. Kahel koolil on kirjas üle 700 osaleja ning leidub ka koole, kus võistleb vaid üks õpilane.
„Känguru“ on enam kui 80 riigis toimuv matemaatikavõistlus, mis pakub miljonitele õpilastele üle maailma võimaluse lahendada mängulisi ning loogilist mõtlemist arendavaid ülesandeid. „Känguru ei ole vaid üks päev aastas – matemaatika avastamisrõõmu ja nutikaid ülesandeid jagub aastaringi, kuid võistluspäev on tõeline pidupäev, kus miljonid õpilased üle maailma lahendavad samu ülesandeid,“ sõnas võistluse peakorraldaja Raili Vilt.
Võistlusel osalevad 1.–12. klassi õpilased kuues vanuserühmas. Ülesannete lahendamiseks on aega 1 tund ja 15 minutit ning igale vanuserühmale on koostatud nende tasemele vastavad ülesanded.
Võistlus toimub igal aastal märtsi kolmandal neljapäeval ning selle tulemused avaldatakse pärast vastuste kontrollimist teaduskooli kodulehel. „Kaotada pole midagi, võita aga palju – see on väga hea treening ajule,“ lisas Raili Vilt.
Sel aastal on „Känguru“ juubeliaasta puhul koostanud Tartu Ülikooli matemaatika nooremteadur Jaagup Kirme erilise luuletuse, mis kutsub nuputama ja avastama. Luuletust saab täismahus lugeda Tartu Ülikooli teaduskooli kodulehel.
Matemaatikavõistlust „Känguru” korraldab Tartu Ülikooli teaduskool koostöös Eesti Matemaatika Seltsiga.

Oskuste Akadeemia veebiseminar "Roheoskused ja kestlik mõtteviis"
2025-03-19 16:00 - 17:00
Roheoskused ja kestlik mõtteviis
19. märtsil kell 16−17 Zoomis
Kui riigid valmistuvad rohelepetest taanduma, kas siis roheoskusi on enam vaja?
Oskuste Akadeemia teisel veebiseminaril tuleb juttu sellest, mis on roheoskused ja kuidas nendele tähelepanu pöörata. Mida iga õpetaja peaks roheoskuste kohta teadma? Millised on meie uued väljakutsed ja eesmärgid roheoskustega seoses? Oma kogemuslugu jagab Tartu Kunstikooli materjaliringluse suunajuht ning roheoskuste konsortsiumi liige Juta Vallikivi.
Lisaks tutvustab roheoskustega seotud trende ühiskonnas ning toob näiteid OSKA uuringutest, Kutsekoja tööjõu- ja oskuste vajaduse prognoosisüsteemi OSKA peaanalüütik Yngve Rosenblad.
Lisainfo ja registreerimine https://koolitus.edu.ee/training/14932
Oskuste Akadeemia veebiseminare korraldab SA Kutsekoda.

Eesti keele ja kirjanduse õpetajate infotund
2025-03-19 16:00 - 17:00
Eesti keele ja kirjanduse õpetajate infotund
Kolmapäeval, 19. märtsil kella 16–17
Teamsi keskkond, veebis
Kuidas luulet paremini noorteni tuua?
Milliseid tööriistu pakuvad õpetajale RaRa kirjandusteemalised e-mängud?
Kuidas aidata uurimistööd alustavat õpilast?
Rahvusraamatukogu ootab kõiki eesti keele ja kirjanduse õpetajaid üle Eesti virtuaalsesse infotundi. Räägime nullindate ja 1960ndate luule digivaramutest, kirjandusteemalistest e-mängudest, noorele uurijale suunatud veebitundidest, infonõustamisest ning RaRa teenustest, mida saab kasutada igas Eestimaa punktis.
Infopäev toimub veebis Teamsi keskkonnas. Infopäevale saab registreeruda siin.
Teamsi lingi saadame registreerunutele vahetult enne infopäeva toimumist.

Rahatarkuse veebikonverents „Kas mina juhin raha või juhib raha mind?“
2025-03-19 12:00 - 14:30
Noorte rahatarkuse veebikonverents „Kas mina juhin raha või juhib raha mind?“
19. märtsil kella 12.00–14.30 saavad gümnasistid, põhikooli lõpuklasside õpilased ja kõik teised huvilised tasuta jälgida rahatarkuse veebikonverentsi „Kas mina juhin raha või juhib raha mind?“. Juba viiendat korda toimuval üritusel astuvad üles inspireerivad muusikud ja ettevõtjad, investorid ning eksperdid, kes jagavad praktilisi teadmisi ja arutlevad, kuidas oma rahaasjadega nutikalt toime tulla.
Konverentsi avab peaminister Kristen Michal ja seda modereerib noor investor ja rahatarkuse jagaja Hanna Nõmm. Nõmme sõnul on rahatarkus eluks vajalik põhioskus, millele on gümnaasiumieas vaja järjekindlalt tähelepanu pöörata. „Tegu on valdkonnaga, mis muutub ja areneb kogu aeg. Koolis räägitakse baasteadmistest küll, aga on paljugi, mida õppekava ei kata. See konverents tõmbab tähelepanu just sellistele teemadele ja toob esile inimeste isiklikke kogemusi, püüdes ühtaegu nii harida kui inspireerida,“ sõnas ta.
Tänavusel üritusel keskendub üks põnevamaid paneele rahatarkuse ja sotsiaalmeedia suhtele. Käitumisteadlane Heidi Reinson, investorid räppar säm ja Riin Mäesalu arutlevad selle üle, kas ja kuidas sotsiaalmeediast leitud finantsnõuandeid päriselus kasutada. Kas nn „finfluencerite“ soovitused tasub sõna-sõnalt järgida või on parem enne oma kodutöö ära teha? „Sotsiaalmeedia loob tihti illusiooni lihtsast rikastumisest, aga tegelikult on investeerimine pikaajaline ja süvenemist nõudev protsess,“ sõnas investor ja rahatarkuse edendaja Riin Mäesalu. „Loodan, et noored oskavad pärast meie arutelu paremini hinnata, kuidas otsustada, millist infot tasub usaldada ja millised on ohumärgid, mis kutsuvad üles pigem kriitiliselt suhtuma.“
Oma kogemustest ettevõtjate ja muusikutena räägivad inspiratsiooniinterjuus Grete Paia ja Joonatan Siiman. Rahatarkus ei seisne tänapäeval aga ainult teadlikus rahaasjade ajamises, säästmises ja investeerimises – üha olulisem on ka oskus end ja oma raha internetis kaitsta. Veebipolitseinik Grete-Kelly Lipstok ja SEB panga pettuste ennetuse osakonna turbejuht Kätlin Kukk räägivad, kuidas ära tunda küberpettuseid ja kuidas nendest hoiduda. „Noored on internetis väga aktiivsed ja see teeb neist kahjuks ka petturite sihtmärgid. Kui miski tundub liiga hea, et olla tõsi, siis see tõenäoliselt ongi pettus. Teine rusikareegel on: mitte kunagi ei tohi uisapäisa oma isikuandmeid või PIN-koode kusagile netiavarustesse sisestada,“ hoiatab Kätlin Kukk. Rohkem teadmisi sellest, kuidas pettusi ära tunda ja vältida, saab juba konverentsil.
Teises paneelarutelus jagavad õpilasfirmade vedajad Karl Elmar Vikat (ÕF Nullivann), Mia Sumberg (ÕF Aktsiaässad) ja Marko Pohlak (ÕF Arengujärgus) oma esimesi kogemusi ettevõtlusest. Konverentsi lõpus saavad osalejad oma rahatarkuse teadmised proovile panna veebiviktoriinis. 13–15-aastaste vanuseklassi parimad esindavad Eestit üle-euroopalisel rahatarkuse viktoriinil Brüsselis ja parimaid ootavad muidugi ka auhinnad.

Konverents „Psühholoogiline turvalisus – kuidas seda luua ja hoida?“
2025-03-19 00:00 - 23:59
Tartu Ülikool kutsub tööheaolu ja vaimse tervise konverentsile „Psühholoogiline turvalisus – kuidas seda luua ja hoida?“
19. märtsil toimub Tartu Ülikooli tööheaolu ja vaimse tervise konverents, kus räägitakse psühholoogilise turvalisuse loomisest ja hoidmisest töökeskkonnas. Ürituse avab rektor Toomas Asser ja päeva juhib TÜ rakenduslike tehnoloogiauuringute professor Kristjan Vassil. Konverentsil saab osaleda Zoomi teelja oodatud on kõik huvilised.
Konverents pakub tava- ja tööelu olukordades toimivaid lahendusi ja aitab mõtestada lahti psühholoogilise turvalisuse mõiste nii asutuse, juhi kui ka töötaja seisukohalt. Üles astuvad valdkonna tunnustatud eksperdid, kes kõnelevad psühholoogilise turvalisuse olulisusest ning jagavad praktilisi lahendusi selle edendamiseks.
Esimese ettekande peab psühholoog ja koolitaja Tuuli Junolainen, kes räägib töökoha psühholoogilisest turvalisusest ja selle mõjust meeskonnatööle. Seejärel annab taastava õiguse koolitaja ja konfliktivahendaja Kadi Lukka ülevaate sellest, kuidas võivad taastava õiguse meetodid tulla kasuks psühholoogilise turvatunde loomisel ja konfliktide ennetamisel. Viimaks esineb loomade käitumise spetsialist Laura Kiiroja, kes räägib, milliseid paralleele saab tõmmata meeskonnatöö ja juhtimise ning eduka hundikarja vahel.
Konverents lõppeb vestlusringiga „Kuidas luua ja hoida psühholoogilist turvalisust oma meeskonnas?“, mida juhib TÜ rakenduslike tehnoloogiauuringute professor Kristjan Vassil. Arutelus osalevad TÜ afektiivpsühholoogia professor Andero Uusberg, psühholoog Tuuli Junolainen, TÜ personaliosakonna juhataja Kristi Kuningas, TÜ raamatukogu direktor Jaanika Anderson ning TÜ personaliarenduskeskuse juhataja Piret Tatunts.
Osalemine on tasuta. Veebis osalemiseks tuleb registreeruda Zoomi veebilehel.
Täpsemat infot leiab Tartu Ülikooli veebilehelt https://ut.ee/et/tervevaim.

Tarbijaõiguste päev
2025-03-15 00:00 - 23:59
Tarbijaõiguste päev: kasutatud autodega seotud kaebused moodustavad jätkuvalt märkimisväärse osa tarbijavaidlustest
15. märtsil tähistatakse rahvusvahelist tarbijaõiguste päeva, mille keskmes on tänavu tähelepanu juhtimine tarbijate õigustele kasutatud autodega seotud tehingutes. Tarbijakaitse ja Tehnilise Järelevalve Amet (TTJA) ning ameti juurde kuuluv tarbijavaidluste komisjon lahendavad igal aastal kümneid kasutatud autodega seotud vaidlusi. Komisjoni otsustest pea pooled langesid möödunud aastal tarbija kasuks ning pooled tarbija kahjuks.
„Kahjuks on tarbijavaidlused sõidukite ostu, remondi ja hoolduse osas sagedased ning need on pöördumiste osas esikümnes. Sõidukitega seotud pöördumisi oli 2024. aastal üle 300 ning kasutatud sõidukite puuduseid toodi kaebustes välja 113 juhul. Tarbijavaidluste komisjoni jõudnud teemad puudutavad peamiselt lepingust taganemist (sealhulgas varjatud puuduste teemat, loomulikku kulumist, sõidukõlbulikkust), parandamise ja asendamise nõuet, aga ka kahju hüvitamist,“ kommenteeris TTJA tarbijate ja ettevõtjate nõustamise osakonna juhataja Kristina Tammaru.
TTJA tuletab meelde põhitõed kasutatud sõiduki ostmisel:

Kontrolli sõiduki tausta. Enne kasutatud auto ostmist tuleks kontrollida Eestis arvel olnud auto tausta, varasemat kasutus- ja hooldusajalugu ning omanikke.
Veendu sõiduki korrasolekus. Auto ostueelsesse kontrolli tuleks kaasata spetsialist, kes oskaks hinnata sõiduki tehnilist seisukorda. Sõiduki saab üle vaadata tehnoülevaatuse teenuse osutaja või vastava sõiduki volitatud hooldus- ja remondiettevõte.
Tee proovisõit. Mõistlik on kauplejaga kokku leppida piisavalt põhjalik ja pikk proovisõit, et saaks sõita ka maantee kiirusel. Nii tulevad välja võimalikud probleemid: kas kõik käigud lähevad sisse, võimalik müra ja vibratsioon, kas auto kisub ühele poole, ujub teel, undab jms.
Vormista vajalikud dokumendid. Oluline on sõlmida kirjalik müügileping, kus on fikseeritud auto müüja (kontaktid), hind, sõiduki andmed, lisavarustus ja seisukord, läbisõidu näit. Lisaks tuleb lepingusse kirja panna kõik (eritingimused), milles ostja ja müüja on kokku leppinud, sh ka auto tuvastatud puudused jm.
Probleemide korral on tarbijal õigus juriidilisest isikust kauplejale esitada 2 aasta jooksul pretensioone ka kasutatud sõiduki ostmisel. Esimese aasta jooksul on kauplejal kohustus tõendada, et sõiduk vastas kokkulepitule.

„Kasutatud sõiduki ostmisel ei saa eeldada sama kvaliteeti ja vastupidavust kui uuel autol, sest see oleks vastuolus loomuliku kulumise põhimõttega. Tarbija peab enne ostu hoolikalt hindama sõiduki seisukorda ega saa hiljem esitada pretensioone puuduste osas, mis olid selle vanuse ja kasutusajalooga arvestades mõistlikult ootuspärased. Küll aga on olulise puuduse – näiteks vea, mis välistab liikluses osalemise – korral tarbijal õigus lepingust taganeda ja raha tagasi saada. Komisjoni otsuste analüüsimisel tuleb esile asjaolu, et paraku ei tee tarbijad piisavalt enne müügilepingu sõlmimist ostueelset kontrolli ning usaldavad müüja väiteid või lubadusi, mille tulemusena on hilisem vigade tõendamine raskendatud või üldse võimatu,“ lisas Tammaru.
2024. aastal pöördus TTJA poole abi saamiseks ligi 20 000 tarbijat, kes soovisid enda õiguste kohta küsida või kellel esines vaidlusi kauplejaga. Tarbijavaidluste komisjonile esitati enam kui 3700 erinevat avaldust ning tarbijatele tagasivõidetud summa küündis 800 000 euroni.
TTJA julgustab tarbijaõiguseid puudutavate küsimuste korral alati ameti poole pöörduma. Konkreetse kaebuse korral kaupleja suhtes tuleks esmalt pöörduda kirjalikult kaebusega ja vastava nõudega kaupleja poole, kes on kohustatud vastama 15 päeva jooksul. Kui kaupleja ei vasta või tarbija ei nõustu saadud vastusega, siis saab esitada avalduse vaidluse lahendamiseks tarbijavaidluste komisjonile. Avaldusele tuleb lisada kõik asjassepuutuvad dokumendid ja avalduse esitamine on tasuta. Komisjoni töökeel on eesti keel. Avaldus lahendatakse üldjuhul kolme kuu jooksul.
Tarbijavaidluste komisjoni pädevuses on menetleda vaid neid vaidlusi, mille osapooleks olev kaupleja on registreeritud Eestis või omab Eestis filiaali. Piiriüleste vaidluste ehk mõnes teises Euroopa Liidu liikmesriigis asuva kauplejaga seotud kaebusega saab tarbija siiski TTJA poole pöörduda, nimelt asub ameti koosseisus spetsiaalne piiriüleseid kaebusi lahendav üksus – EL tarbija nõustamiskeskus.
Üleilmse tarbijaõiguste päeva tähistamine sai alguse 15. märtsil 1962. aastal, kui Ameerika Ühendriikide president J. F. Kennedy sõnastas avalikult tarbijate põhiõigused, pannes aluse tarbijakaitsealasele seadusandlusele. Eesti tarbijate põhiõigused on kirjas tarbijakaitseseaduses.
Tutvu ka meelespeaga kasutatud auto ostmisel.

Emakeelepäeva konverents: rikas ja loov kirjakeel
2025-03-14 11:00 - 14:00
Emakeelepäeva konverents: rikas ja loov kirjakeel
Reedel, 14. märtsil kella 11–13.45
Eesti Rahvusraamatukogu väikses majas (Narva mnt 11, Tallinn) või veebis
Tänavusel rahvusraamatukogu emakeelepäeva konverentsil „Rikas ja loov kirjakeel“ arutleme, kuidas väärtustada ja hoida elus meie kirjakeele mitmekesisust ja väljendusrikkust. Kirjakeel ei ole pelgalt kultuuri kandja, vaid see on pidevas kohanemises ja arenemises, jäädes samas truuks oma juurtele.
Konverentsil esinevad Jan Kaus, Kristel Algvere, Leon Tammel, Kadi Kivilo, Kaur Riismaa ja Johan Elm. Täpsem päevakava ja registreerumine siin.
Konverentsile saab tulla RaRa väikesesse majja (Narva mnt 11, Tallinn) või vaadata otseülekannet meie YouTube’i kanalil.

Väliseesti õpetajate emakeelepäevad Hamburgis
2025-03-14 00:00 - 2025-03-16 23:59
14.–16. märts – väliseesti õpetajate emakeelepäevad Hamburgis.

Matemaatikavõistlus „Náboj”
2025-03-14 00:00 - 23:59
Matemaatikavõistlus „Náboj”
14. märtsil, toimub Eestis juba neljandat korda rahvusvaheline võistkondlik matemaatikavõistlus „Náboj”, kus osalevad noored matemaatikud üle kogu riigi. Võistlus toimub üheaegselt 15 riigis – lisaks Eestile ka Austrias, Šveitsis, Tšehhis, Saksamaal, Suurbritannias, Ungaris, Iraanis, Marokos, Poolas, Portugalis, Rumeenias, Sloveenias, Slovakkias ja Usbekistanis. See pakub õpilastele võimaluse panna proovile oma matemaatilised teadmised, loogilise mõtlemise oskused ja meeskonnatöövõime.
Eestis leiab võistlus aset kahes keskuses – Tallinna Tehnikaülikooli aulas (Ehitajate tee 5) ja Tamme Kooli aulas (Tamme pst 24a, Tartu). Tallinna keskuses osaleb 40 võistkonda 27 erinevast koolist üle Eesti, Tartus 24 võistkonda 14 erinevast koolist üle Eesti, mis näitab, et võistlus pakub huvi nii suurtele linnakoolidele kui ka väiksematele maakoolidele. Võistlus algab kell 11.30 ja lõppeb tulemuste väljakuulutamisega kell 15. Võistluse täpse ajakava ning võistkondade koosseisu leiab Náboj kodulehelt
Viieliikmelised koolivõistkonnad peavad 120 minuti jooksul lahendama võimalikult palju matemaatikaülesandeid. Võistlus algab kuue ülesandega, mille lahendamisel saavad õpilased uusi ülesandeid. Punktide arvestuses võidab võistkond, kes on lahendanud kõige rohkem ülesandeid. Kui ülesannete arv on võrdne, määrab paremusjärjestuse see, milline võistkond lahendas kõige keerulisema ülesande või esitas lahendused kiiremini.
“Náboj on ainulaadne matemaatikavõistlus, sest see ühendab teadmiste rakendamise meeskonnatöö ja strateegilise mõtlemisega,” sõnas Tartu Ülikooli teaduskooli arendus- ja koostöö peaspetsialist Jaanus Sepp.
Riigisiseselt toimub käesoleva aasta „Náboj“ võistlus Tartu Ülikooli teaduskooli, Tallinna Tehnikaülikooli ning Eesti Matemaatika Seltsi koostöös.

Vikerraadio e-etteütlus
2025-03-14 00:00 - 23:59
Vikerraadio tähistab e-etteütlusega taas emakeelepäeva
Emakeelepäeva üks tähtsündmusi, Vikerraadio e-etteütlus toimub 14. märtsil. Emakeelepäeva lainele viivad enne seda Õigekirjagurmaani keelesäutsud ja eelharjutus.

Raamatuaastast inspireeritud etteütluse tekst loetakse Vikerraadios esmakordselt ette 14. märtsil kell 10.25. Raadioeetrist kuuldav tekst tuleb kirjutada Vikerraadio kodulehelt leitavale etteütluse lehele (aktiveerub etteütluse päeval). Teksti loetakse ette mitu korda ja valmisteksti saab esitada kella 11-ni.
E-etteütlust on võimalik kaasa teha ka nägemis- ja kuulmispuudega inimestel. Samal ajal raadioeetris kõlava tekstiga ilmub ERR.ee portaali video, kus teksti saab lugeda huultelt. Etteütluse lehekülg on kohandatud nägemispuudega inimestele. Raadioeetris loeb teksti ette Kaja Kärner, vaegkuuljate videos Veronika Uibo.
Algselt ühekordse projektina mõeldud e-etteütlus leiab aset juba 18. korda ja on paljude jaoks kujunenud oodatud sündmuseks, millega tähistada emakeelepäeva ja eesti keelt. Osalemisrõõmule lisaks selgitatakse välja parimad kuues kategoorias: õpilased, täiskasvanud, filoloogid ja emakeeleõpetajad, muu emakeelega inimesed, vaegkuuljad ning välismaal elavad-õppivad eestlased. Eriauhind antakse parimale nutiseadmega kirjutajale ning auhindu loositakse välja kõikide osalejate vahel.
Etteütluse lainele seab Vikerraadio end juba sellest reedest. Õigekirjagurmaan Kert Kask jagab 7.-14. märtsini kell 8.55 Vikerraadio keelesäutsudes näpunäiteid korrektseks kirjutamiseks ning üks säuts annab otsese vihje ka ühele tänavuses e-etteütluses esinevale veaohtlikule sõnale või keelendile.
Vikerraadio kodulehel saab juba praegu teha e-etteütluse eelharjutust, mille on kokku pannud EKI vanemkeelekorraldaja ja e-etteütluse meeskonnaliige Maire Raadik. Harjutus on inspireeritud varasemate aastate vigadest ja keelenõu liinile tulnud küsimustest. Eelharjutuse leiab siit
Tänavuse e-etteütluse teksti koostavad:
Tallinna Ülikooli kirjandusõpetuse ja eesti kirjanduse nooremlektor Joosep Susi;
Eesti Keele Instituudi juhtivkeelekorraldaja Peeter Päll;
Eesti Keele Instituudi vanemkeelekorraldaja Maire Raadik;
Eesti Keeletoimetajate Liidu esimees, Tartu Ülikooli keelenõunik Helika Mäekivi;
Tallinna Ülikooli emakeeledidaktika lektor Merilin Aruvee;
Haridus- ja Teadusministeeriumi keelepoliitika nõunik Helin Kask;
Eesti Rahvusringhäälingu keeletoimetaja-korrektor Ester Põldma.
E-etteütlust korraldab Vikerraadio koostöös Eesti Keele Instituudi ning Haridus- ja Teadusministeeriumiga.

Emakeelepäev
2025-03-14 00:00 - 23:59
14.märts – tähistatakse üle Eesti emakeelepäeva, kuulutatakse välja 2024. aasta keeleteo konkursi tulemused, e-etteütlus Vikerraadios.

EBS Gümnaasiumi avatud uste päev
2025-03-13 15:30 - 17:00
Head õpetajad!
Kui teie õpilased on põhikooli lõpetamas ja kaaluvad gümnaasiumivalikuid, soovitage neile EBS Gümnaasiumi avatud uste päeva, mis toimub
📅 13. märtsil 2025
⏰ Kell 15.30–17.00
📍 EBS peahoones, Lauteri 3, Tallinn (ruum 413, IV korrusel)
Avatud uste päeval tutvustame põhjalikult meie kolme õppesuunda ja õppeaineid, selgitame sisseastumistingimusi ning räägime kandideerimisprotsessist ja olulisematest kuupäevadest. Õpilastel ja vanematel on võimalus vestelda ka õpetajate ja praeguste õpilastega, et saada vahetuid kogemusi ja muljeid koolielust.
Lisainfo https://www.facebook.com/events/951151880454993
Aitäh, et toetate noori teadlike valikute tegemisel!

Vanamuusikafestivalil Ceciliana
2025-03-13 00:00 - 2025-03-15 23:59
Vanamuusikafestivalil Ceciliana esineb kaks barokkorkestrit ja nimekad väliskülalised
13. märtsil algab Eesti Muusika- ja Teatriakadeemias kolm päeva kestev XI vanamuusikafestival Ceciliana. Festivali kunstiline juht on akadeemia varajase muusika õppejuht, klavessiini professor Imbi Tarum.
“Seekordsel festivalil esineb koguni kaks barokkorkestrit – Tallinna Barokkorkester Egmont Välja ja Eesti Muusika- ja Teatriakadeemia barokkorkester Meelis Orgse juhendusel. Kavades baroki suurkujude Bachi, Händeli, Vivaldi ja Corelli kaunid teosed, solistideks Reinut Tepp, Lembit Orgse, Meelis Orgse, Mari Targo ja Elo Tepp,” ütleb festivali kunstiline juht Imbi Tarum.
Festivali külalisesinejad on duo Dan Laurin (plokkflööt) ja Anna Paradiso Laurin (klavessiin) Rootsist, flöödiansambel Intra Vires Soomest ja soprani-viola da gamba duo Suurbritanniast. “Külalised annavad nii meistrikursusi kui kontserte. Päevastel nädalalõpu kontsertidel astuvad üles akadeemia oreliüliõpilased ja esmakordselt ka akordioni üliõpilased,” sõnab Tarum, kelle sõnul on festivali korraldamine üks viis populariseerida kaunist vanamuusikat.
Eesti Muusika- ja Teatriakadeemia on vanamuusikafestivali Ceciliana korraldanud alates 2014. aastast alates. Festival toob lavale nii üliõpilasi kui ka kohalikke ja rahvusvahelisi tippinterpreete. Külalisesinejad on tunnustatud ja aktiivsed muusikud, kes tegutsevad nii ansamblite koosseisudes kui ka pedagoogidena. Festivali kontserdid toimuvad EMTA saalides.

Terviseteadlikkuse õpipäevad
2025-03-12 00:00 - 2025-03-13 23:59
Tasuta õpipäevad suurendavad noorte terviseteadlikkust
Kõik tervisehuvilised koolinoored on veebruaris ja märtsis oodatud Tartu Tervishoiu Kõrgkooli praktilistele terviseteadlikkuse õpipäevadele, kus saab mitmekülgse ülevaate erinevatest terviseteemadest.
12. ja 13. veebruaril ning 12. ja 13. märtsil toimuvatele õpipäevadele on eelkõige oodatud põhikooli lõpuklasside, gümnaasiumite ja kutsekoolide õpilased ning nende õpetajad, et tutvuda teguritega, mis meie tervist ja heaolu mõjutavad. Neljal päeval pakutakse erinevaid töötubasid, näiteks räägitakse ärevusest, leinast, eneseabist, ajaplaneerimisest, aga ka mikrobioloogilistest proovidest, molekulaardiagnostikast, histoloogilistest uuringutest, esmaabist, veregruppide määramisest, kehalisest võimekusest, röntgenoloogilistest uuringutest, nakkushaigustest ja paljust muust. Õpipäevadel saab osaleda tasuta.
“Terviseteadlikkuse õpipäevade programmides pakutav on just selline, mis annab teavet tervisest, rõhutab nii vaimse kui füüsilise tervise terviklikkust ja väärtust elu alusena, tekitab huvi tervishoiu kutsealade vastu ning toetab osalejate võimet teha teadlikke valikuid, et tagada võimalikult pikka aega elu tervena. Terve inimene saab luua ise oma tulevikku ning ei pea loobuma tervisest tulenevate takistuste tõttu oma unistuste ellu viimisest,” tõdes õpipäevade peakorraldaja Marika Külm.
Ta lisas, et õpipäevad ei anna küll terviklikku kontseptsiooni tervisest, kuid võimaldavad tervishoiu kutsealade töötubade kaudu saada killukesi teadmistest, mis aitavad kokku panna tervikpildi tervise hoidmise ja taastamise võimalustest ning kutsealade toimimisest ja vajalikkusest tervishoius.
Tartu Tervishoiu Kõrgkoolis toimuvad terviseteadlikkuse õpipäevad juba üheteistkümnendat korda. Täpsem informatsioon ja registreerimine kodulehel: tartuh.ee/opipaevad/.
